'Prinsie' tot 'Hamlet' as rebelse musikant by NAF | Netwerk24
'Prinsie' tot 'Hamlet' as rebelse musikant by NAF
28 Februarie 2018 08:45
Steven Cohen se kunsuitstalling sal oudergewoonte 'n element van kuns-in-opvoering bevat. Foto: Pierre Planchenault
Hamlet as 'n elektropunkmusikant, Edward Albee se Who's Afraid of Virginia Woolf? op die grootskerm en 'n verwerking van Antoine de Saint-Exupéry se The Little Prince is vanjaar deel van die hoofprogram van die Nasionale Kunstefees (NAF) in Grahamstad.
Ashraf Johaardien, uitvoerende vervaardiger van NAF, het solank 'n paar van die hoogtepunte uitgelig voordat die finale program bekend gestel word vir die fees wat van 28 Junie tot 8 Julie aangebied word.
Op die gebied van visuele kuns kom Steven Cohen se Put your heart under your feet . . . and walk!/to Elu aan die bod. Dit is 'n bepeinsing oor verlies, die rouproses en afwesigheid ná die dood van Cohen se lewensmaat, die choreograaf Elu. Dit bestaan uit 'n installasie van beeldhouwerke en projeksies op twee skerms.
Mary Watson se kortverhaal "Jungfrau" is vir die verhoog verwerk.
In die Switserse regisseur Boris Nikitin se Hamlet vertolk die elektropunkmusikant Julian Meding die rol van die titelkarakter wat teen die werklikheid rebelleer.
The Little Prince, verwerk vir die verhoog en aangebied deur die Markteater-laboratorium en die Windybrow-kunssentrum se jeugdramageselskap, vertel die storie van 'n volwassene wat sy innerlike kind vind.
Dit word aangebied in samewerking met die Art of Synergy Circus School wat deur die Franse Instituut van Suid-Afrika ondersteun word. Dit is 'n filosofiese oordenking van eensaamheid, vriendskap, volwassenheid en gesag.
Die Suid-Afrikaanse skrywer Mary Watson se bekroonde kortverhaal "Jungfrau" is deur Ameera Patel vir die verhoog verwerk en staan onder regie van die Naledi-bekroonde Jade Bowers. "Jungfrau" was die wenner van die Caine-kortverhaalprys vir Afrika-skrywers en is in haar bundel Moss opgeneem.
Mamela Nyamza, is NAF se feeskunstaar vir 2018. Foto: Jean Michel Blasco
NAF het ook die regte bekom om die National Theatre in Londen se produksies van Angels in America, Who's Afraid of Virginia Woolf? en Hamlet op die grootskerm te vertoon.
Mamela Nyamza, 'n danser en choreograaf, is as 2018 se feeskunstenaar aangewys. Bestaande produksies van haar wat aangebied word, is Hatched, 'n retrospektiewe werk oor ma-word, en Phuma-Langa, oor die herlewing van taal, kuns en kultuur. Haar derde dansproduksie word binnekort aangekondig.
Die galakonsert, met die Oos-Kaapse Filharmoniese Orkes onder leiding van Richard Cock, word op 1 Julie in die Guy Butler-teater aangebied.
* Van 2 April kan vir die moet-sien-produksies bespreek word; op 7 Mei is die volledige feesprogram by nationalartsfestival.co.za beskikbaar en teen middel-Mei sal die gedrukte program gereed wees.